erhwenkuo/poetry-chinese-zhtw huggingface dataset:
鶴沖天
作者：柳永（宋）

黃金榜上。偶失龍頭望。明代暫遺賢，如何向。未遂風雲便，爭不恣狂蕩。何須論得喪。才子詞人，自是白衣卿相。煙花巷陌，依約丹青屏障。幸有意中人，堪尋訪。且恁偎紅翠，風流事、平生暢。青春都一餉。忍把浮名，換了淺斟低唱。
木蘭花・玉樓春
作者：柳永（宋）

翦裁用盡春工意。淺蘸朝霞千萬蕊。天然淡濘好精神，洗盡嚴妝方見媚。風亭月榭閒相倚。紫玉枝梢紅蠟蒂。假饒花落未消愁，煮酒杯盤催結子。
木蘭花・玉樓春
作者：柳永（宋）

東風催露千嬌面。欲綻紅深開處淺。日高梳洗甚時忺，點滴燕脂勻未遍。霏微雨罷殘陽院。洗出都城新錦段。美人纖手摘芳枝，插在釵頭和鳳顫。
木蘭花・玉樓春
作者：柳永（宋）

黃金萬縷風牽細。寒食初頭春有味。殢煙尤雨索春饒，一日三眠誇得意。章街隋岸歡遊地。高拂樓臺低映水。楚王空待學風流，餓損宮腰終不似。
傾杯樂
作者：柳永（宋）

樓鎖輕煙，水橫斜照，遙山半隱愁碧。片帆岸遠，行客路杳，簇一天寒色。楚梅映雪數枝豔，報青春訊息。年華夢促，音信斷、聲遠飛鴻南北。算伊別來無緒，翠消紅減，雙帶長拋擲。但淚眼沈迷，看朱成碧。惹閒愁堆積。雨意雲情，酒心花態，孤負高陽客。夢難極。和夢也、多時間隔。
祭天神
作者：柳永（宋）

憶繡衾相向輕輕語。屏山掩、紅蠟長明，金獸盛燻蘭炷。何期到此，酒態花情頓孤負。柔腸斷、還是黃昏，那更滿庭風雨。聽空階和漏，碎聲鬥滴愁眉聚。算伊還共誰人，爭知此冤苦。念千里煙波，迢迢前約，舊歡慵省，一向無心緒。
鷓鴣天
作者：柳永（宋）

吹破殘煙入夜風。一軒明月上簾櫳。因驚路遠人還遠，縱得心同寢未同。情脈脈，意忡忡。碧雲歸去認無蹤。只應曾向前生裡，愛把鴛鴦兩處籠。
歸去來
作者：柳永（宋）

一夜狂風雨。花英墜、碎紅無數。垂楊漫結黃金縷。盡春殘、縈不住。蝶稀蜂散知何處。殢尊酒、轉添愁緒。多情不慣相思苦。休惆悵、好歸去。
梁州令
作者：柳永（宋）

夢覺紗窗曉。殘燈掩然空照。因思人事苦縈牽，離愁別恨，無限何時了。憐深定是心腸小。往往成煩惱。一生惆悵情多少。月不長圓，春色易為老。
燕歸梁
作者：柳永（宋）

輕躡羅鞋掩絳綃。傳音耗、苦相招。語聲猶顫不成嬌。查德見、兩魂消。匆匆草草難留戀，還歸去又無聊。若諧雨夕與雲朝。得似個、有囂囂。
夜半樂
作者：柳永（宋）

豔陽天氣，煙雨風暖，芳郊澄朗閒凝佇。漸妝點亭臺，參差佳樹。舞腰困力，垂楊綠映，淺桃穠李夭夭，嫩紅無數。度綺燕、流鶯鬥雙語。翠娥南陌簇簇，躡影紅陰，緩移嬌步。抬粉面、韶容花光相妒。絳綃袖舉。雲鬟風顫，半遮檀口含羞，揹人偷顧。競鬥草、金釵笑爭賭。對此嘉景，頓覺消凝，惹成愁緒。念解佩、輕盈在何處。忍良時、孤負少年等閒度。空望極、回首斜陽暮。嘆浪萍風梗知何去。
清平樂
作者：柳永（宋）

繁華錦爛。已恨歸期晚。翠減紅稀鶯似懶。特地柔腸欲斷。不堪尊酒頻傾。惱人轉轉愁生。□□□□□□，多情爭似無情。
迷神引
作者：柳永（宋）

紅板橋頭秋光暮。淡月映煙方煦。寒溪蘸碧，繞垂楊路。重分飛，攜纖手、淚如雨。波急隋堤遠，片帆舉。倏忽年華改，向期阻。時覺春殘，漸漸飄花絮。好夕良天長孤負。洞房閒掩，小屏空、無心覷。指歸雲，仙鄉杳、在何處。遙夜香衾暖，算誰與。知他深深約，記得否。
失調名
作者：柳永（宋）

多情到了多病。
爪茉莉
作者：柳永（宋）

每到秋來，轉添甚況味。金風動、冷清清地。殘蟬噪晚，甚聒得、人心欲碎，更休道、宋玉多悲，石人、也須下淚。衾寒枕冷，夜迢迢、更無寐。深院靜、月明風細。巴巴望曉，怎生捱、更迢遞。料我兒、只在枕頭根底，等人來、睡夢裡。
女冠子
作者：柳永（宋）

火雲初布。遲遲永日炎暑。濃陰高樹。黃鸝葉底，羽毛學整，方調嬌語。薰風時漸動，峻閣池塘，芰荷爭吐。畫梁紫燕，對對銜泥，飛來又去。想佳期、容易成辜負。共人人、同上畫樓斟香醑。恨花無主。臥象床犀枕，成何情緒。有時魂夢斷，半窗殘月，透簾穿戶。去年今夜，扇兒扇我，情人何處。
十二時・憶少年
作者：柳永（宋）

晚晴初，淡煙籠月，風透蟾光如洗。覺翠帳、涼生秋思。漸入微寒天氣。敗葉敲窗，西風滿院，睡不成還起。更漏咽、滴破憂心，萬感並生，都在離人愁耳。天怎知、當時一句，做得十分縈繫。夜永有時，分明枕上，覷著孜孜地。燭暗時酒醒，元來又是夢裡。睡覺來、披衣獨坐，萬種無憀情意。怎得伊來，重諧雲雨，再整餘香被。祝告天發願，從今永無拋棄。
紅窗迥
作者：柳永（宋）

小園東，花共柳。紅紫又一齊開了。引將蜂蝶燕和鶯，成陣價、忙忙走。花心偏向蜂兒有。鶯共燕、吃他拖逗。蜂兒卻入、花裡藏身，胡蝶兒、你且退後。
西江月
作者：柳永（宋）

師師生得豔冶，香香於我情多。安安那更久比和。四個打成一個。幸自蒼皇未款，新詞寫處多磨。幾回扯了又重挼。奸字中心著我。
鳳凰閣
作者：柳永（宋）

匆匆相見，懊惱恩情太薄。霎時雲雨人拋卻。教我行思坐想，肌膚如削。恨只恨、相違舊約。相思成病，那更瀟瀟雨落。斷腸人在闌干角。山遠水遠人遠，音信難託。這滋味、黃昏又惡。
醉垂鞭
作者：張先（宋）

雙蝶繡羅裙。東池宴。初相見。朱粉不深勻。閒花淡淡春。細看諸處好。人人道。柳腰身。昨日亂山昏。來時衣上雲。
醉垂鞭
作者：張先（宋）

朱粉不須施。花枝小。春偏好。嬌妙近勝衣。輕羅紅霧垂。琵琶金畫鳳。雙條重。倦眉低。啄木細聲遲。黃蜂花上飛。
南鄉子
作者：張先（宋）

何處可魂消。京口終朝兩信潮。不管離心千疊恨，滔滔。催促行人動去橈。記得舊江皋。綠楊輕絮幾條條。春水一篙殘照闊，遙遙。有個多情立畫橋。
南鄉子
作者：張先（宋）

潮上水清渾。棹影輕於水底雲。去意徘徊無奈淚，衣巾。猶有當時粉黛痕。海近古城昏。暮角寒沙雁隊分。今夜相思應看月，無人。露冷依前獨掩門。
菩薩蠻
作者：張先（宋）

憶郎還上層樓曲。樓前芳草年年綠。綠似去時袍。回頭風袖飄。郎袍應已舊。顏色非長久。惜恐鏡中春。不如花草新。
菩薩蠻
作者：張先（宋）

聞人語著仙卿字。瞋情恨意還須喜。何況草長時。酒前頻共伊。嬌香堆寶帳。月到梨花上。心事兩人知。掩燈羅幕垂。
菩薩蠻
作者：張先（宋）

夜深不至春蟾見。令人更更情飛亂。翠幕動風亭。時疑響屜聲。花香聞水榭。幾誤飄衣麝。不忍下朱扉。繞廊重待伊。
菩薩蠻
作者：張先（宋）

簟紋衫色嬌黃淺。釵頭秋葉玲瓏翦。輕怯瘦腰身。紗窗病起人。相思魂欲絕。莫話新秋別。何處斷離腸。西風昨夜涼。
踏莎行
作者：張先（宋）

衾鳳猶溫，籠鸚尚睡。宿妝稀淡眉成字。映花避月上行廊，珠裙摺摺輕垂地。翠幕成波，新荷貼水。紛紛煙柳低還起。重牆繞院更重門，春風無路通深意。
踏莎行
作者：張先（宋）

波湛橫眸，霞分膩臉。盈盈笑動籠香靨。有情未結鳳樓歡，無憀愛把歌眉斂。密意欲傳，嬌羞未敢。斜偎象板還偷盰。輕輕試問借人麼，佯佯不覷雲鬟點。
感皇恩
作者：張先（宋）

萬乘靴袍御紫宸。揮豪敷麗藻，盡經綸。第名天陛首平津。東堂桂，重佔一枝春。殊觀聳簪紳。蓬山仙話重，霈恩新。暫時趨府冠談賓。十年外，身是鳳池人。
西江月
作者：張先（宋）

體態看來隱約，梳妝好是家常。檀槽初抱更安詳。立向尊前一行。小打登鉤怕重，盡纏繡帶由長。嬌春鶯舌巧如簧。飛在四條弦上。
慶金枝
作者：張先（宋）

青螺添遠山。兩嬌靨、笑時圓。抱雲勾雪近燈看。妍處不堪憐。今生但願無離別，花月下、繡屏前。雙蠶成繭共纏綿。更結後生緣。
浣溪沙
作者：張先（宋）

輕屜來時不破塵。石榴花映石榴裙。有情應得撞腮春。夜短更難留遠夢，日高何計學行雲。樹深鶯過靜無人。
相思兒令
作者：張先（宋）

春去幾時還。問桃李無言。燕子歸棲風緊，梨雪亂西園。猶有月嬋娟。似人人、難近如天。願教清影長相見，更乞取長圓。
師師令
作者：張先（宋）

香鈿寶珥。拂菱花如水。學妝皆道稱時宜，粉色有、天然春意。蜀綵衣長勝未起。縱亂雲垂地。都城池苑誇桃李。問東風何似。不須回扇障清歌，唇一點、小於珠子。正是殘英和月墜。寄此情千里。
山亭宴慢・山亭宴
作者：張先（宋）

宴亭永晝喧簫鼓。倚青空、畫闌紅柱。玉瑩紫微人，藹和氣、春融日煦。故宮池館更樓臺，約風月、今宵何處。湖水動鮮衣，競拾翠、湖邊路。落花蕩漾愁空樹。曉山靜、數聲杜宇。天意送芳菲，正黯淡、疏煙逗雨。新歡寧似舊歡長，此會散、幾時還聚。試為挹飛雲，問解寄、相思否。
謝池春慢
作者：張先（宋）

繚牆重院，時聞有、啼鶯到。繡被掩餘寒，畫幕明新曉。朱檻連空闊，飛絮無多少。徑莎平，池水渺。日長風靜，花影閒相照。塵香拂馬，逢謝女、城南道。秀豔過施粉，多眉生輕笑。鬥色鮮衣薄，碾玉雙蟬小。歡難偶，春過了。琵琶流怨，都入相思調。
惜雙雙・惜分飛
作者：張先（宋）

城上層樓天邊路。殘照裡、平蕪綠樹。傷遠更惜春暮。有人還在高高處。斷夢歸雲經日去。無計使、哀弦寄語。相望恨不相遇。倚橋臨水誰家住。
江南柳
作者：張先（宋）

隋堤遠，波急路塵輕。今古柳橋多送別，見人分袂亦愁生。何況自關情。斜照後，新月上西城。城上樓高重倚望，願身能似月亭亭。千里伴君行。
八寶裝・八寶妝
作者：張先（宋）

錦屏羅幌初睡起。花陰轉、重門閉。正不寒不暖，和風細雨，困人天氣。此時無限傷春意。憑誰訴、厭厭地。這淺情薄倖，千山萬水，也須來裡。
一叢花令・一叢花
作者：張先（宋）

傷高懷遠幾時窮。無物似情濃。離愁正引千絲亂，更東陌、飛絮濛濛。嘶騎漸遙，征塵不斷，何處認郎蹤。雙鴛池沼水溶溶。南北小橈通。梯橫畫閣黃昏後，又還是、斜月簾櫳。沈恨細思，不如桃杏，猶解嫁東風。
西江月
作者：張先（宋）

泛泛春船載樂，溶溶湖水平橋。高鬟照影翠煙搖。白紵一聲雲杪。倦醉天然玉軟，弄妝人惜花嬌。風情遺恨幾時消。不見盧郎年少。
感皇恩
作者：張先（宋）

廊廟當時共代工。睢陵千里遠，約過從。欲知賓主與誰同。宗枝內，黃閣舊，有三公。廣樂起雲中。湖山看畫軸，兩仙翁。武林嘉語幾時窮。元豐際，德星聚，照江東。
宴春臺慢・宴春臺
作者：張先（宋）

麗日千門，紫煙雙闕，瓊林又報春回。殿閣風微，當時去燕還來。五侯池館頻開。探芳菲、走馬天街。重簾人語，轔轔繡軒，遠近輕雷。雕觴霞灩，翠幕雲飛，楚腰舞柳，宮面妝梅。金猊夜暖、羅衣暗裛香煤。洞府人歸，放笙歌、燈火樓臺。下蓬萊。猶有花上月，清影徘徊。
好事近
作者：張先（宋）

月色透橫枝，短葉小花無力。北客一聲長笛，怨江南先得。誰教強半臘前開，多情為春憶。留取大家沈醉，正雨休風息。
好事近
作者：張先（宋）

燈燭上山堂，香霧暖生寒夕。前夜雪清梅瘦，已不禁輕摘。雙歌聲斷寶杯空，妝光豔瑤席。相趁笑聲歸去，有隨人月色。
清平樂
作者：張先（宋）

屏山斜展。帳卷紅綃半。泥淺曲池飛海燕。風度楊花滿院。雲情雨意空深。覺來一枕春陰。隴上梅花落盡，江南訊息沈沈。
清平樂
作者：張先（宋）

清歌逐酒。膩臉生紅透。櫻小杏青寒食後。衣換縷金輕繡。畫堂新月朱扉。嚴城夜鼓聲遲。細看玉人嬌面，春光不在花枝。
醉桃源・阮郎歸
作者：張先（宋）

落花浮水樹臨池。年前心眼期。見來無事去還思。如今花又飛。淺螺黛，淡胭脂。開花取次宜。隔簾燈影閉門時。此情風月知。
恨春遲
作者：張先（宋）

好夢才成又斷。日晚起、雲嚲梳鬟。秀臉拂新紅，酒入嬌眉眼，薄衣減春寒。紅柱溪橋波平岸。畫閣外、落日西山。不分閒花並蒂，秋藕連根，何時重得雙眠。
恨春遲
作者：張先（宋）

欲借紅梅薦飲。望隴驛、音信沈沈。住在柳州東岸，彼此相思，夢去難尋。乳燕來時花期寢。淡月墜、將曉還陰。爭奈多情易感，音信無憑，如何消遣得初心。
慶佳節
作者：張先（宋）

莫風流。莫風流。風流後、有閒愁。花滿南園月滿樓。偏使我、憶歡遊。我憶歡遊無計奈，除卻且醉金甌。醉了醒來春復秋。我心事、幾時休。
慶佳節
作者：張先（宋）

芳菲節。芳菲節。天意應不虛設。對酒高歌玉壺闕。慎莫負、狂風月。人間萬事何時歇。空贏得、鬢成雪。我有閒愁與君說。且莫用、輕離別。
採桑子
作者：張先（宋）

水雲薄薄天同色，竟日清輝。風影輕飛。花發瑤林春未知。剡溪不辨沙頭路，粉水平堤。姑射人歸。記得歌聲與舞時。
御街行
作者：張先（宋）

畫船橫倚煙溪半。春入吳山遍。主人憑客且遲留，程入花溪遠遠。數聲蘆葉，兩行霓袖，幾處成離宴。紛紛歸騎亭皋晚。風順檣烏轉。古今為別最消魂，因別有情須怨。更獨自、盡上高臺望，望盡飛雲斷。
玉聯環・解連環
作者：張先（宋）

都人未逐風雲散。願留離宴。不須都愛洛城春，黃花訝、歸來晚。葉落灞陵如翦。淚沾歌扇。無由重肯日邊來，上馬便、長安遠。
玉聯環・解連環
作者：張先（宋）

來時露裛衣香潤。彩絛垂鬢。捲簾還喜月相親，把酒更、花相近。西去陽關休問。未歌先恨。玉峰山下水長流，流水盡、情無盡。
武陵春
作者：張先（宋）

秋染青溪天外水，風棹採菱還。波上逢郎密意傳。語近隔叢蓮。相看忘卻歸來路，遮日小荷圓。菱蔓雖多不上船。心眼在郎邊。
定風波
作者：張先（宋）

素藕抽條未放蓮。晚蠶將繭不成眠。若比相思如亂絮。何異。兩心俱被暗絲牽。暫覺欲歸還是恨。莫問。有情誰通道無緣。有似中秋雲外月。皎潔。不團圓待幾時圓。
百媚娘
作者：張先（宋）

珠闕五雲仙子。未省有誰能似。百媚算應天乞與，淨飾豔妝俱美。若取次芳華皆可意。何處比桃李。蜀被錦紋鋪水。不放彩鴛雙戲。樂事也知存後會，爭奈眼前心裡。綠皺小池紅疊砌。花外東風起。
夢仙鄉
作者：張先（宋）

江東蘇小。夭斜窈窕。都不勝、綵鸞嬌妙。春豔上新妝。肌肉過人香。佳樹陰陰池院。華燈繡幔。花月好、可能長見。離聚此生緣。無計問天天。
歸朝歡
作者：張先（宋）

聲轉轆轤聞露井。曉引銀瓶牽素綆。西園人語夜來風，叢英飄墜紅成徑。寶猊煙未冷。蓮臺香蠟殘痕凝。等身金，誰能得意，買此好光景。粉落輕妝紅玉瑩。月枕橫釵雲墜領。有情無物不雙棲，文禽只合常交頸。晝長歡豈定。爭如翻作春消永。日曈曨，嬌柔懶起，簾押殘花影。
相思令・相思兒令
作者：張先（宋）

蘋滿溪。柳繞堤。相送行人溪水西。回時隴月低。煙霏霏。風悽悽。重倚朱門聽馬嘶。寒鷗相對飛。
少年遊
作者：張先（宋）

紅葉黃花秋又老，疏雨更西風。山重水遠，雲閒天淡，遊子斷腸中。青樓薄倖何時見，細說與、這忡忡。念遠離情，感時愁緒，應解與人同。
賀聖朝
作者：張先（宋）

淡黃衫子濃妝了。步縷金鞋小。愛來書幌綠窗前，半和嬌笑。謝家姊妹，詩名空杳。何曾機巧。爭如奴道，春來情思，亂如芳草。
生查子
作者：張先（宋）

當初相見時，彼此心蕭灑。近日見人來，卻恁相謾諕。休休休便休，美底教他且。匹似沒伊時，更不思量也。
夜厭厭・夜行船
作者：張先（宋）

昨夜小筵歡縱。燭房深、舞鸞歌鳳。酒迷花困共厭厭，倚朱弦、未成歸弄。峽雨忽收尋斷夢。依前是、畫樓鍾動。爭拂雕鞍蔥蔥去，萬千恨、不能相送。
迎春樂
作者：張先（宋）

城頭畫角催夕宴。憶前時、小樓晚。殘虹數尺雲中斷。愁送目、天涯遠。枕清風、停畫扇。逗蠻簟、碧紗零亂。怎生得伊來，今夜裡、銀蟾滿。
鳳棲梧・蝶戀花
作者：張先（宋）

密宴厭厭池館暮。天漢沈沈，借得春光住。紅翠鬥為長袖舞。香檀拍過驚鴻翥。明日不知花在否。今夜圓蟾，後夜憂風雨。可惜歌雲容易去。東城楊柳東城路。
雙燕兒
作者：張先（宋）

榴花簾外飄紅。藕絲罩、小屏風。東山別後，高唐夢短，猶喜相逢。幾時再與眠香翠，悔舊歡、何事匆匆。芳心念我，也應那裡，蹙破眉峰。
卜算子慢
作者：張先（宋）

溪山別意，煙樹去程，日落採蘋春晚。欲上徵鞍，更掩翠簾相眄。惜彎彎淺黛長長眼。奈畫閣歡遊，也學狂花亂絮輕散。水影橫池館。對靜夜無人，月高雲遠。一餉凝思，兩袖淚痕還滿。恨私書、又逐東風斷。縱西北層樓萬尺，望重城那見。
更漏子
作者：張先（宋）

錦筵紅，羅幕翠。侍宴美人姝麗。十五六，解憐才。勸人深酒杯。黛眉長，檀口小。耳畔向人輕道。柳陰曲，是兒家。門前紅杏花。
更漏子
作者：張先（宋）

相君家，賓宴集。秋葉曉霜紅溼。簾額動，水紋浮。纈花相對流。薄霞衣，酣酒面。重抱琵琶輕按。回畫撥，抹么弦。一聲飛露蟬。
南歌子
作者：張先（宋）

醉後和衣倒，愁來殢酒醺。困人天氣近清明。盡日厭厭□臉、淺含顰。睡覺□□恨，依然月映門。楚天何處覓行雲。唯有暗燈殘漏、伴消魂。
南歌子
作者：張先（宋）

蟬抱高高柳，蓮開淺淺波。倚風疏葉下庭柯。況是不寒不暖、正清和。浮世歡會少，勞生怨別多。相逢休惜醉顏酡。賴有西園明月、照笙歌。
南歌子
作者：張先（宋）

殘照催行棹，乘春拂去衣。海棠花下醉芳菲。無計少留君住、淚雙垂。煙染春江暮，雲藏閣道危。行行聽取杜鵑啼。是妾此時離恨、盡呼伊。
蝶戀花
作者：張先（宋）

臨水人家深宅院。階下殘花，門外斜陽岸。柳舞麴塵千萬線。青樓百尺臨天半。樓上東風春不淺。十二闌干，盡日珠簾卷。有個離人凝淚眼。淡煙芳草連雲遠。
蝶戀花
作者：張先（宋）

檻菊愁煙蘭泣露。羅幕輕寒，燕子雙來去。明月不諳離恨苦。斜光到曉穿朱戶。昨夜西風雕碧樹。獨上高樓，望盡天涯路。欲寄彩箋兼尺素。山長水闊知何處。
蝶戀花
作者：張先（宋）

綠水波平花爛漫。照影紅妝，步轉垂楊岸。別後深情將為斷。相逢添得人留戀。絮軟絲輕無系絆。煙惹風迎，併入春心亂。和淚語嬌聲又顫。行行盡遠猶回面。
蝶戀花
作者：張先（宋）

移得綠楊栽後院。學舞宮腰，二月青猶短。不比灞陵多送遠。殘絲亂絮東西岸。幾葉小眉寒不展。莫唱陽關，真個腸先斷。分付與春休細看。條條盡是離人怨。
訴衷情
作者：張先（宋）

花前月下暫相逢。苦恨阻從容。何況酒醒夢斷，花謝月朦朧。花不盡，月無窮。兩心同。此時願作，楊柳千絲，絆惹春風。
訴衷情
作者：張先（宋）

數枝金菊對芙蓉。零落意忡忡。不知多少幽怨，和淚泣東風。人散後，月明中。夜寒濃。謝娘愁臥，潘令閒眠，往事何窮。
木蘭花・玉樓春
作者：張先（宋）

青錢貼水萍無數。臨曉西湖春漲雨。泥新輕燕面前飛，風慢落花衣上住。紅裙空引煙娥聚。雲月卻能隨馬去。明朝何處上高臺，回認玉峰山下路。
木蘭花・玉樓春
作者：張先（宋）

西湖楊柳風流絕。滿縷青春看贈別。牆頭簌簌暗飛花，山外陰陰初落月。秦姬穠麗雲梳髮。持酒唱歌留晚發。驪駒應解惱人情，欲出重城嘶不歇。
木蘭花・玉樓春
作者：張先（宋）

樓下雪飛樓上宴。歌咽笙簧聲韻顫。尊前有個好人人，十二闌干同倚遍。簾重不知金屋晚。信馬歸來腸欲斷。多情無奈苦相思，醉眼開時猶似見。
減字木蘭花
作者：張先（宋）

垂螺近額。走上紅裀初趁拍。只恐輕飛。擬倩遊絲惹住伊。文鴛繡履。去似楊花塵不起。舞徹伊州。頭上宮花顫未休。
少年遊
作者：張先（宋）

碎霞浮動曉朦朧。春意與花濃。銀瓶素綆，玉泉金甃，真色浸朝紅。花枝人面難常見，青子小叢叢。韶華長在，明年依舊，相與笑春風。
少年遊
作者：張先（宋）

帽簷風細馬蹄塵。常記探花人。露英千樣，粉香無盡，驀地酒初醒。探花人向花前老，花上舊時春。行歌聲外，靚妝叢裡，須貴少年身。
醉落魄・一斛珠
作者：張先（宋）

雲輕柳弱。內家髻要新梳掠。生香真色人難學。橫管孤吹，月淡天垂暮。朱唇淺破桃花萼。倚樓誰在闌干角。夜寒手冷羅衣薄。聲入霜林，簌簌驚梅落。
喜朝天・踏莎行
作者：張先（宋）

曉雲開。睨仙館陵虛，步入蓬萊。玉宇瓊甃，對青林近，歸鳥徘徊。風月頓消清暑，野色對、江山助詩才。瀟鼓宴，璇題寶字，浮動持杯。人多送目天際，識渡舟帆小，時見潮回。故國千里，共十萬室，日日春臺。睢社朝京非遠，正和羹、民口渴鹽梅。佳景在，吳儂還望，分閫重來。
破陣樂
作者：張先（宋）

四堂互映，雙門並麗，龍閣開府。郡美東南第一，望故苑、樓臺霏霧。垂柳池塘，流泉巷陌，吳歌處處。近黃昏，漸更宜良夜，簇簇繁星燈燭，長衢如晝，暝色韶光，幾許粉面，飛甍朱戶。和煦。雁齒橋紅，裙腰草綠，雲際寺、林下路。酒熟梨花賓客醉，但覺滿山瀟鼓。盡朋遊、同民樂，芳菲有主。自此歸從泥詔，去指沙堤，南屏水石，西湖風月，好作千騎行春，畫圖寫取。
菊花新
作者：張先（宋）

墮髻慵妝來日暮。家在畫橋堤下住。衣緩絳綃垂，瓊樹嫋、一枝紅霧。院深池靜嬌相妒。粉牆低、樂聲時度。長恐舞筵空，輕化作、彩雲飛去。
虞美人
作者：張先（宋）

苕花飛盡汀風定。苕水天搖影。畫船羅綺滿溪春。一曲石城清響、入高雲。壺觴昔歲同歌舞。今日無歡侶。南園花少故人稀。月照玉樓依舊、似當時。
醉紅妝
作者：張先（宋）

瓊枝玉樹不相饒。薄雲衣、細柳腰。一般妝樣百般嬌。眉眼細、好如描。東風搖草百花飄。恨無計、上青條。更起雙歌郎且飲，郎未醉、有金貂。
天仙子
作者：張先（宋）

水調數聲持酒聽。午醉醒來愁未醒。送春春去幾時回，臨晚鏡。傷流景。往事後期空記省。沙上並禽池上暝。雲破月來花弄影。重重簾幕密遮燈，風不定。人初靜。明日落紅應滿徑。
天仙子
作者：張先（宋）

持節來時初有雁。十萬人家春已滿。龍標名第鳳池身，堂阜遠。江橋晚。一見湖山看未遍。障扇欲收歌淚濺。亭下花空羅綺散。檣竿漸向望中疏，旗影轉。鼙聲斷。惆悵不如船尾燕。
菩薩蠻
作者：張先（宋）

玉人又是匆匆去。馬蹄何處垂楊路。殘日倚樓時。斷魂郎未知。闌干移倚遍。薄倖教人怨。明月卻多情。隨人處處行。
怨春風・一斛珠
作者：張先（宋）

無由且住。綿綿恨似春蠶緒。見來時餉還須去。月淺燈收，多在偷期處。今夜掩妝花下語。明朝芳草東西路。願身不學相思樹。但願羅衣，化作雙飛羽。
于飛樂令・于飛樂
作者：張先（宋）

寶奩開，菱鑑靜，一掏清蟾。新妝臉、旋學花添。蜀紅衫，雙繡蝶，裙縷鶼鶼。尋思前事，小屏風、巧畫江南。怎空教、草解宜男。柔桑暗、又過春蠶。正陰晴天氣，更暝色相兼。幽期訊息，曲房西、碎月篩簾。
臨江仙
作者：張先（宋）

自古傷心惟遠別，登山臨水遲留。暮塵衰草一番秋。尋常景物，到此盡成愁。況與佳人分鳳侶，盈盈粉淚難收。高城深處是青樓。紅塵遠道，明日忍回頭。
江城子
作者：張先（宋）

鏤牙歌板齒如犀。串珠齊。畫橋西。雜花池院，風幕卷金泥。酒入四肢波入鬢，嬌不盡，翠眉低。
轉聲虞美人・桃源憶故人
作者：張先（宋）

使君欲醉離亭酒。酒醒離愁轉有。紫禁多時虛右。苕霄留難久。一聲歌掩雙羅袖。日落亂山春後。猶有東城煙柳。青蔭長依舊。
燕歸梁
作者：張先（宋）

去歲中秋玩桂輪。河漢淨無雲。今年江上共瑤尊。都不是、去年人。水精宮殿，琉璃臺閣，紅翠兩行分。點唇機動秀眉顰。清影外、見微塵。
燕歸梁
作者：張先（宋）

夜月啼烏促亂弦。江樹遠無煙。缺多圓少奈何天。愁只恐、下關山。粉香生潤，衣珠弄彩，人月兩蟬娟。留連殘夜惜餘歡。人月在、又明年。
定西番
作者：張先（宋）

年少登瀛詞客，飄逸氣，拂晴霓。盡帶江南春色、過長淮。一曲豔歌留別，翠蟬搖寶釵。此後吳姬難見、且徘徊。
河傳
作者：張先（宋）

花暮。春去。都門東路。嘶馬將行。江南江北，十里五里郵亭。幾程程。高城望遠看回睇。煙細。晚碧空無際。今夜何處，冷落衾幃。欲眠時。
偷聲木蘭花
作者：張先（宋）

雪籠瓊苑梅花瘦。外院重扉聯寶獸。海月新生。上得高樓無奈情。簾波不動凝釭小。今夜夜長爭得曉。欲夢高唐。只恐覺來添斷腸。
偷聲木蘭花
作者：張先（宋）

畫橋淺映橫塘路。流水滔滔春共去。目送殘暉。燕子雙高蝶對飛。風花將盡持杯送。往事只成清夜夢。莫更登樓。坐想行思已是愁。
醉桃源・阮郎歸
作者：張先（宋）

雙花連袂近香猊。歌隨鏤板齊。分明珠索漱煙溪。凝雲定不飛。唇破點，齒編犀。春鶯莫亂啼。陽關更在碧峰西。相看翠黛低。
千秋歲
作者：張先（宋）

數聲鶗鴂。又報芳菲歇。惜春更把殘紅折。雨輕風色暴，梅子青時節。永豐柳，無人盡日飛花雪。莫把么弦撥。怨極弦能說。天不老，情難絕。心似雙絲網，中有千千結。夜過也，東窗未白凝殘月。
天仙子
作者：張先（宋）

醉笑相逢能幾度。為報江頭春且住。主人今日是行人，紅袖舞。清歌女。憑仗東風教點取。三月柳枝柔似縷。落絮盡飛還戀樹。有情寧不憶西園，鶯解語。花無數。應訝使君何處去。
漁家傲
作者：張先（宋）

巴子城頭青草暮。巴山重疊相逢處。燕子佔巢花脫樹。杯且舉。瞿塘水闊舟難渡。天外吳門清霅路。君家正在吳門住。贈我柳枝情幾許。春滿縷。為君將入江南去。
天仙子
作者：張先（宋）

十歲手如芽子筍。固愛弄妝偷傅粉。金蕉併為舞時空，紅臉嫩。輕衣褪。春重日濃花覺困。斜雁軋弦隨步趁。小鳳累珠光繞鬢。密教持履恐仙飛，催拍緊。驚鴻奔。風袂飄搖無定準。
天仙子
作者：張先（宋）

坐治吳州成樂土。詔捲風飛來聖語。親輿乞得便藩歸，瑤席主。杯休數。清夜為君歌白苧。花接舊枝新蕊吐。造化不知人有助。看花歲歲比甘棠，嘉月暮。東門路。只恐帶將春色去。
南鄉子
作者：張先（宋）

相併細腰身。時樣宮妝一樣新。曲項胡琴魚尾撥，離人。入塞絃聲水上聞。天碧染衣巾。血色輕羅碎摺裙。百卉已隨霜女妒，東君。暗折雙花借小春。
少年遊
作者：張先（宋）

聽歌持酒且休行。雲樹幾程程。眼看簷牙，手搓花蕊，未必兩無情。拓夫灘上聞新雁，離袖掩盈盈。此恨無窮，遠如江水，東去幾時平。
定風波令・定風波
作者：張先（宋）

碧玉篦扶墜髻雲。鶯黃衫子退紅裙。妝樣巧將花草競。相併。要教人意勝於春。酒眼茸茸香拂面。□見。丹青寧似鏡中真。自是有情偏小小。向道。江東誰信更無人。
定風波令・定風波
作者：張先（宋）

浴殿詞臣亦議兵。禁中頗牧黨羌平。詔卷促歸難自緩。溪館。彩花千數酒泉清。春草未青秋葉暮。□去。一家行色萬家情。可恨黃鶯相識晚。望斷。湖邊亭上不聞聲。
定風波令・定風波
作者：張先（宋）

談辨才疏堂上兵。畫船齊岸暗潮平。萬乘靴袍曾好問。須信。文章傳口齒牙清。三百寺應遊未遍。□算。湖山風物豈無情。不獨渠丘歌叔度。行路。吳謠終日有餘聲。
定風波令・定風波
作者：張先（宋）

西閣明呈奉詔行。南床吏部錦衣榮。中有瀛仙賓與主。相遇。平津選首更神清。溪上玉樓同宴喜。歡醉。對堤杯葉惜秋英。盡道賢人聚吳分。試問。也應旁有老人星。
木蘭花・玉樓春
作者：張先（宋）

人意共憐花月滿。花好月圓人又散。歡情去逐遠雲空，往事過如幽夢斷。草樹爭春紅影亂。一唱雞聲千萬怨。任教遲日更添長，能得幾時抬眼看。
木蘭花・玉樓春
作者：張先（宋）

相離徒有相逢夢。門外馬蹄塵已動。怨歌留待醉時聽，遠目不堪空際送。今宵風月知誰共。聲咽琵琶槽上鳳。人生無物比多情，江水不深山不重。
木蘭花・玉樓春
作者：張先（宋）

檀槽碎響金絲撥。露溼潯陽江上月。不知商婦為誰愁，一曲行人留晚發。畫堂花入新聲別。紅蕊調高彈未徹。暗將深意語膠弦，長願弦絲無斷絕。
木蘭花・玉樓春
作者：張先（宋）

插花勸酒鹽橋館。召節促行龍闕遠。吳船漸起晚潮生，蠻榼未空寒日短。慶門奕世隆宸眷。歸到月陂梅已綻。有情願寄向南枝，圖得洛陽春色看。
木蘭花・玉樓春
作者：張先（宋）

去年春入芳菲國。青蕊如梅終忍摘。闌邊徒欲說相思，綠蠟密緘朱粉飾。歸來故苑重尋覓。花滿舊枝心更惜。鴛鴦從小自相雙，若不多情頭不白。
木蘭花・玉樓春
作者：張先（宋）

龍頭舴艋吳兒競。筍柱鞦韆遊女並。芳洲拾翠暮忘歸，秀野踏青來不定。行雲去後遙山暝。已放笙歌池院靜。中庭月色正清明，無數楊花過無影。
木蘭花・玉樓春
作者：張先（宋）

輕牙低掌隨聲聽。合調破空雲自凝。姝娘翠黛有人描，瓊女分鬟待誰並。弄妝俱學閒心性。固向鸞臺同照影。雙頭蓮子一時花，天碧秋池水如鏡。
傾杯・傾杯樂
作者：張先（宋）

橫塘水靜，花窺影、孤城轉。浮玉無塵，五亭爭景，畫橋對起，垂虹不斷。愛溪上瓊樓，憑雕欄、久□飛雲遠。人在虛空，月生溟海，寒漁夜泛，遊鱗可辨。正是草長蘋老，江南地暖。汀洲日晚。更茶山、已過清明，風雨暴千巖、啼鳥怨。芳菲故苑。深紅盡、綠葉陰濃，青子枝頭滿。史君莫放尋春緩。
傾杯・傾杯樂
作者：張先（宋）

飛雲過盡，明河淺、天無畔。草色棲螢，霜華清暑，輕颸弄袂，澄瀾拍岸。宴玉麈談賓，倚瓊枝、秀挹雕觴滿。午夜中秋，十分圓月，香槽撥鳳，朱弦軋雁。正是欲醒還醉，臨空悵遠。壺更疊換。對東西、數里回塘，恨零落芙蓉、春不管。籠燈待散。誰知道、座有離人，目斷雙歌伴。煙江艇子歸來晚。
離亭宴
作者：張先（宋）

捧黃封詔卷。隨處是、離亭別宴。紅翠成輪歌未遍。已恨野橋風便。此去濟南非久，惟有鳳池鸞殿。三月花飛幾片。又減卻、芳菲過半。千里恩深雲海淺。民愛比、春流不斷。更上玉樓西，歸雁與、征帆共遠。
沁園春
作者：張先（宋）

心膂良臣，帷幄元勳，左右萬幾。暫武林分閫，東南外翰，錦衣鄉社，未滿瓜時。易鎮梧臺，宣條期歲，又西指夷橋千騎移。珠灘上，喜甘棠翠蔭，依舊春暉。須知。系國安危。料節召、還趨浴鳳池。且代工施化，持鈞播澤，置盂天下，此外何思。素卷書名，赤松遊道，飆馭雲軿仙可期。湖山美，有啼猿唳鶴，相望東歸。
感皇恩
作者：張先（宋）

延壽芸香七世孫。華軒承大對，見經綸。溟魚一息化天津。袍如草，三百騎，從清塵。玉樹瑩風神。同時棠棣萼，一家春。十年身是鳳池人。蓬萊閣，黃合主，遲談賓。
憶秦娥
作者：張先（宋）

參差竹。吹斷相思曲。情不足。西北有樓窮遠目。憶苕溪、寒影透清玉。秋雁南飛速。菰草綠。應下溪頭沙上宿。
系裙腰
作者：張先（宋）

惜霜蟾照夜雲天。朦朧影、畫勾闌。人情縱是長情月，算一年年。又能得、幾番圓。欲寄西江題葉字，流不到、五亭前。東池始有荷新綠，尚小如錢。問何日藕、幾時蓮。
清平樂
作者：張先（宋）

青袍如草。得意還年少。馬躍綠螭金絡腦。寒食乍臨新曉。曲池斜度鸞橋。西園一片笙簫。自欲剩留春住，風花無奈飄飄。
偷聲木蘭花
作者：張先（宋）

曾居別乘康吳俗。民到於今歌不足。驪馭徵鞭。一去東風十二年。重來卻擁諸侯騎。寶帶垂魚金照地。和氣融人。清霅千家日日春。
菩薩蠻
作者：張先（宋）

佳人學得平陽曲。纖纖玉筍橫孤竹。一弄入雲聲。海門江月清。髻搖金鈿落。惜恐櫻唇薄。聽罷已依依。莫吹楊柳枝。
菩薩蠻
作者：張先（宋）

藕絲衫翦猩紅窄。衫輕不礙瓊膚白。縵鬢小橫波。花樓東是家。上湖閒蕩槳。粉豔芙蓉樣。湖水亦多情。照妝天底清。
菩薩蠻
作者：張先（宋）

牛星織女年年別。分明不及人間物。匹鳥少孤飛。斷沙猶並棲。洗車昏雨過。缺月雲中墮。斜漢曉依依。暗蛩還促機。
菩薩蠻
作者：張先（宋）

雙針競引雙絲縷。家家盡道迎牛女。不見渡河時。空聞烏鵲飛。西南低片月。應恐雲梳髮。寄語問星津。誰為得巧人。
慶春澤
作者：張先（宋）

飛閣危橋相倚。人獨立東風，滿衣輕絮。還記憶江南，如今天氣。正白蘋花，繞堤漲流水。寒梅落盡誰寄。方春意無窮，青空千里。愁草樹依依，關城初閉。對月黃昏，角聲傍煙起。
慶春澤
作者：張先（宋）

豔色不須妝樣。風韻好天真，畫毫難上。花影灩金尊，酒泉生浪。鎮欲留春，傍花為春唱。銀塘玉宇空曠。冰齒映輕唇，蕊紅新放。聲宛轉，疑隨煙香悠揚。對暮林靜，寥寥振清響。
玉聯環・解連環
作者：張先（宋）

南園已恨歸來晚。芳菲滿眼。春工偏上好花多，疑不向、空枝暖。惜恐紅雲易散。叢叢看遍。當時猶有蕊如梅，問幾日上、東風綻。
玉樹後庭花・後庭花
作者：張先（宋）

華燈火樹紅相鬥。往來如晝。橋河水白天青，訝別生星斗。落梅穠李還依舊。寶釵沽酒。曉蟾殘漏心情，恨雕鞍歸後。
玉樹後庭花・後庭花
作者：張先（宋）

寶床香重春眠覺。魫窗難曉。新聲麗色千人，歌后庭清妙。青驄一騎來飛鳥。靚妝難好。至今落日寒蟾，照臺城秋草。
卜算子
作者：張先（宋）

夢斷寒夜長，坐待清霜曉。臨鏡無人為整妝，但自學、孤鸞照。樓臺紅樹杪。風月依前好。江水東流郎在西，問尺素、何由到。
雙韻子
作者：張先（宋）

鳴鞘電過曉闈靜。斂龍旗風定。鳳樓遠出霏煙，聞笑語、中天迥。清光近。歡聲竟。鴛鴦集、仙花鬥影。更聞度曲瑤山，升瑞日、春宮永。
鵲橋仙
作者：張先（宋）

星橋火樹，長安一夜，開遍紅蓮萬蕊。綺羅能借月中春，風露細、天清似水。重城閉月，青樓誇樂，人在銀潢影裡。畫屏期約近收燈，歸步急、雙鴛欲起。
醉垂鞭
作者：張先（宋）

酒面灩金魚。吳娃唱。吳潮上。玉殿白麻書。待君歸後除。勾留風月好。平湖曉。翠峰孤。此景出關無。西州空畫圖。
定西番
作者：張先（宋）

秀眼謾生千媚，釵玉重，髻雲低。寂寂挹妝羞淚，怨分攜。鴛帳願從今夜，夢長連曉雞。小逐畫船風月，渡江西。
定西番
作者：張先（宋）

焊撥紫槽金襯，雙秀萼，兩回鸞。齊學漢宮妝樣，競蟬娟。三十六絃蟬鬧，小弦蜂作團。聽盡昭君幽怨，莫重彈。
望江南・憶江南
作者：張先（宋）

青樓宴，靚女薦瑤杯。一曲白雲江月滿，際天拖練夜潮來。人物誤瑤臺。醺醺酒，拂拂上雙腮。媚臉已非朱淡粉，香紅全勝雪籠梅。標格外塵埃。
少年遊慢
作者：張先（宋）

春城三二月。禁柳飄綿未歇。仙篽生香，輕雲凝紫，臨層闕。歌掌明珠滑。酒臉紅霞發。華省名高，少年得意時節。畫刻三題徹。梯漢同登蟾窟。玉殿初宣，銀袍齊脫，生仙骨。花探都門曉，馬躍芳衢闊。宴罷東風，鞭梢一行飛雪。
翦牡丹
作者：張先（宋）

野綠連空，天青垂水，素色溶漾都淨。柔柳搖搖，墜輕絮無影。汀洲日落人歸，修巾薄袂，擷香拾翠相競。如解凌波，泊煙渚春暝。採絛朱索新整。宿繡屏、畫船風定。金鳳響雙槽，彈出今古幽思誰省。玉盤大小亂珠迸。酒上妝面，花豔媚相併。重聽。盡漢妃一曲，江空月靜。
畫堂春
作者：張先（宋）

外潮蓮子長參差。霽山青處鷗飛。水天溶漾畫橈遲。人影鑑中移。桃葉淺聲雙唱，杏紅深色輕衣。小荷障面避斜暉。分得翠陰歸。
芳草渡・系裙腰
作者：張先（宋）

雙門曉鎖響朱扉。千騎擁、萬人隨。風烏弄影畫船移。歌時淚，和別怨，作秋悲。寒潮小，渡淮遲。吳越路、漸天涯。宋王臺上為相思。江雲下，日西盡，雁南飛。
芳草渡・系裙腰
作者：張先（宋）

主人宴客玉樓西。風飄雪、忽氛霏。唐昌花蕊漸平枝。浮光裡，寒聲聚，隊禽棲。驚曉日，喜春遲。野橋時伴梅飛。山明日遠霽雲披。溪上月，堂下水，並春暉。
御街行
作者：張先（宋）

夭非花豔輕非霧。來夜半、天明去。來如春夢不多時，去似朝雲何處。遠雞棲燕，落星沈月，紞紞城頭鼓。參差漸辨西池樹。珠閣斜開戶。綠苔深徑少人行，苔上屐痕無數。餘香遺粉，剩衾閒枕，天把多情付。
蘇幕遮
作者：張先（宋）

柳飛綿，花實少。鏤板音清，淺發江南調。斜日兩竿留碧□。馬足重重，又近青門道。去塵濃，人散了。回首旗亭，漸漸紅裳小。莫訝安仁頭白早。天若有情，天也終須老。
武陵春
作者：張先（宋）

每見韶娘梳鬢好，釵燕傍雲飛。誰掬彤霞露染衣。□玉透柔肌。梅花瘦雪梨花雨，心眼未芳菲。看著嬌妝聽柳枝。人意覺春歸。
醉落魄・一斛珠
作者：張先（宋）

山圍畫障。風溪弄月清溶漾。玉樓苕館人相望。下若醲醅，競欲金釵當。使君勸醉青娥唱。分明仙曲雲中響。南園百卉千家賞。和氣兼春，不獨花枝上。
長相思
作者：張先（宋）

粉豔明。秋水盈。柳樣纖柔花樣輕。笑前雙靨生。寒江平。江櫓鳴。誰道潮溝非遠行。回頭千里情。
更漏子
作者：張先（宋）

杜陵春，秦樹晚。傷別更堪臨遠。南去信，欲憑誰。歸鴻多北歸。小桃枝，紅蓓發。今夜昔時風月。休苦意，說相思。少情人不知。
浣溪沙
作者：張先（宋）

樓倚春江百尺高。煙中還未見歸橈。幾時期信似江潮。花片片飛風弄蝶，柳陰陰下水平橋。日長才過又今宵。
醉桃源・阮郎歸
作者：張先（宋）

仙郎何日是來期。無心雲勝伊。行雲猶解傍山飛。郎行去不歸。強勻畫，又芳菲。春深輕薄衣。桃花無語伴相思。陰陰月上時。
行香子
作者：張先（宋）

舞雪歌雲。閒淡妝勻。藍溪水、深染輕裙。酒香醺臉，粉色生春。更巧談話，美情性，好精神。江空無畔，凌波何處，月橋邊、青柳朱門。斷鍾殘角，又送黃昏。奈心中事，眼中淚，意中人。
熙州慢
作者：張先（宋）

武林鄉，佔第一湖山，詠畫爭巧。鷲石飛來，倚翠樓煙靄，清猿啼曉。況值禁垣師帥，惠政流入歡謠。朝暮萬景，寒潮弄月，亂峰迴照。天使尋春不早。並行樂，免有花愁花笑。持酒更聽，紅兒肉聲長調。瀟湘故人未歸，但目送遊雲孤鳥。際天杪。離情盡寄芳草。
虞美人
作者：張先（宋）

恩如明月家家到。無處無清照。一帆秋色共雲遙。眼力不知人遠、上江橋。願君書札來雙鯉。古汴東流水。宋王臺畔楚宮西。正是節趣歸路、近沙堤。
泛清苕
作者：張先（宋）

綠淨無痕，過曉霽清苕，鏡裡遊人。紅柱巧，綵船穩，當筵主、秘館詞臣。吳娃勸飲韓娥唱，競豔容、左右皆春。學為行雨，傍畫槳，從教水濺羅裙。溪煙混月黃昏。漸樓臺上下，火影星分。飛檻倚，鬥牛近，響簫鼓、遠破重雲。歸軒未至千家待，掩半妝、翠箔朱門。衣香拂面，扶醉卸簪花，滿袖餘熅。
惜瓊花
作者：張先（宋）

汀蘋白。苕水碧。每逢花駐樂，隨處歡席。別時攜手看春色。螢火而今，飛破秋夕。旱河流，如帶窄。任身輕似葉，何計歸得。斷雲孤鶩青山極。樓上徘徊，無盡相憶。
河滿子
作者：張先（宋）

溪女送花隨處，沙鷗避樂分行。遊舸已如圖障裡，小屏猶畫瀟湘。人面新生酒豔，日痕更欲春長。衣上交枝鬥色，釵頭比翼相雙。片段落霞明水底，風紋時動妝光。賓從夜歸無月，千燈萬火河塘。
勸金船
作者：張先（宋）

流泉宛轉雙開竇。帶染輕紗皺。何人暗得金船酒。擁羅綺前後。綠定見花影，並照與、豔妝爭秀。行盡曲名，休更再歌楊柳。光生飛動搖瓊甃。隔障笙簫奏。須知短景歡無足，又還過清晝。翰閣遲歸來，傳騎恨、留住難久。異日鳳凰池上，為誰思舊。
慶同天・河傳
作者：張先（宋）

海宇，稱慶。復生元聖。風入南薰。拜恩遙闕，衣上曉色猶春。望堯雲。遊鈞廣樂人疑夢。仙聲共。日轉旗光動。無疆帝算，何獨待祝華封。與天同。
江城子
作者：張先（宋）

小圓珠串靜慵拈。夜厭厭。下重簾。曲屏斜燭，心事入眉尖。金字半開香穗小，愁不寐，恨西蟾。
雨中花令
作者：張先（宋）

近鬢彩鈿雲雁細。好客豔、花枝爭媚。學雙燕、同棲還並翅。我合著、你難分離。這佛面、前生應佈施。你更看、蛾眉下秋水。似賽九底、見他三五二。正悶裡、也須歡喜。
漢宮春
作者：張先（宋）

紅粉苔牆。透新春訊息，梅粉先芳。奇葩異卉，漢家宮額塗黃。何人鬥巧，運紫檀、翦出蜂房。應為是、中央正色，東君別與清香。仙姿自稱霓裳。更孤標俊格，非雪凌霜。黃昏院落，為誰密解羅囊。銀瓶注水，浸數枝、小閣幽窗。春睡起，纖條在手，厭厭宿酒殘妝。
青門引・青門飲
作者：張先（宋）

乍暖還輕冷。風雨晚來方定。庭軒寂寞近清明，殘花中酒，又是去年病。樓頭畫角風吹醒。入夜重門靜。那堪更被明月，隔牆送過鞦韆影。
滿江紅
作者：張先（宋）

飄盡寒梅，笑粉蝶遊蜂未覺。漸迤邐、水明山秀，暖生簾幕。過雨小桃紅未透，舞煙新柳青猶弱。記畫橋深處水邊亭，曾偷約。多少恨，今猶昨。愁和悶，都忘卻。拼從前爛醉，被花迷著。晴鴿試鈴風力軟，雛鶯弄舌春寒薄。但只愁、錦繡鬧妝時，東風惡。
西江月
作者：張先（宋）

肅肅秺侯清慎，溫溫契苾知詩。能推惻隱救民飢。況乃義方教子。憲府兩飛鶚薦，士林競賦懷辭。天門正美可前知。入侍鈞天從此。
塞垣春
作者：張先（宋）

野樹秋聲滿。對雨壁、風燈亂。雲低翠帳，煙銷素被，籤動重幔。甚客懷、先自無消遣。更籬落、秋蟲嘆。嘆樊川、風流減。舊歡難得重見。停酒說揚州，平山月、應照棋觀。綠綺為誰彈，空傳廣陵散。但光紗短帽，窄袖輕衫，猶記竹西庭院。老鶴何時去，認瓊花一面。
浪淘沙
作者：張先（宋）

腸斷送韶華。為惜楊花。雪球搖曳逐風斜。容易著人容易去，飛過誰家。聚散苦諮嗟。無計留他。行人灑淚滴流霞。今日畫堂歌舞地，明日天涯。
望江南・憶江南
作者：張先（宋）

香閨內、空自想佳期。獨步花陰情緒亂，謾將珠淚兩行垂。勝會在何時。厭厭病，此夕最難持。一點芳心無託處，荼縻架上月遲遲。惆悵有誰知。
碧牡丹
作者：張先（宋）

步帳搖紅綺。曉月墮，沈煙砌。緩板香檀，唱徹伊家新制。怨入眉頭，斂黛峰橫翠。芭蕉寒，雨聲碎。鏡華翳。閒照孤鸞戲。思量去時容易。鈿盒瑤釵，至今冷落輕棄。望極藍橋，但暮雲千里。幾重山，幾重水。
山亭宴
作者：張先（宋）

碧波落日寒煙聚，望遙山、迷離紅樹。小艇載人來，約尊酒、商量歧路。衰柳斷橋西，共攜手、攀條無語。水際見鷖鳧，一對對、眠沙漵。西陵松柏青如故。翦煙花、幽蘭啼露。油壁間花驄，那禁得、風吹細雨。饒他此後更思量，總莫似、當筵情緒。鏡面綠波平，照幾度、人來去。
謁金門
作者：晏殊（宋）

秋露墜。滴盡楚蘭紅淚。往事舊歡何限意。思量如夢寐。人貌老於前歲。風月宛然無異。座有嘉賓尊有桂。莫辭終夕醉。
破陣子
作者：晏殊（宋）

海上蟠桃易熟，人間好月長圓。惟有掰釵分鈿侶，離別常多會面難。此情須問天。蠟燭到明垂淚，燻爐盡日生煙。一點淒涼愁絕意，謾道秦箏有剩弦。何曾為細傳。
破陣子
作者：晏殊（宋）

燕子欲歸時節，高樓昨夜西風。求得人間成小會，試把金尊傍菊叢。歌長粉面紅。斜日更穿簾幕，微涼漸入梧桐。多少襟懷言不盡，寫向蠻箋曲調中。此情千萬重。
破陣子
作者：晏殊（宋）

憶得去年今日，黃花已滿東籬。曾與玉人臨小檻，共折香英泛酒卮。長條插鬢垂。人貌不應遷換，珍叢又睹芳菲。重把一尊尋舊徑，所惜光陰去似飛。風飄露冷時。
破陣子
作者：晏殊（宋）

湖上西風斜日，荷花落盡紅英。金菊滿叢珠顆細，海燕辭巢翅羽輕。年年歲歲情。美酒一杯新熟，高歌數闋堪聽。不向尊前同一醉，可奈光陰似水聲。迢迢去未停。
浣溪沙
作者：晏殊（宋）

閬苑瑤臺風露秋。整鬟凝思捧觥籌。欲歸臨別強遲留。月好謾成孤枕夢，酒闌空得兩眉愁。此時情緒悔風流。
浣溪沙
作者：晏殊（宋）

三月和風滿上林。牡丹妖豔直千金。惱人天氣又春陰。為我轉回紅臉面，向誰分付紫檀心。有情須殢酒杯深。
浣溪沙
作者：晏殊（宋）

青杏園林著酒香。佳人初試薄羅裳。柳絲無力燕飛忙。乍雨乍晴花自落，閒愁閒悶日偏長。為誰消瘦減容光。
浣溪沙
作者：晏殊（宋）

一曲新詞酒一杯。去年天氣舊亭臺。夕陽西下幾時回。無可奈何花落去，似曾相識燕歸來。小園香徑獨徘徊。
浣溪沙
作者：晏殊（宋）

紅蓼花香夾岸稠。綠波春水向東流。小船輕舫好追遊。漁父酒醒重撥棹，鴛鴦飛去卻回頭。一杯銷盡兩眉愁。
浣溪沙
作者：晏殊（宋）

淡淡梳妝薄薄衣。天仙模樣好容儀。舊歡前事入顰眉。閒役夢魂孤燭暗，恨無訊息畫簾垂。且留雙淚說相思。
浣溪沙
作者：晏殊（宋）

小閣重簾有燕過。晚花紅片落庭莎。曲闌干影入涼波。一霎好風生翠幕，幾回疏雨滴圓荷。酒醒人散得愁多。
浣溪沙
作者：晏殊（宋）

宿酒才醒厭玉卮。水沈香冷懶薰衣。早梅先綻日邊枝。寒雪寂寥初散後，春風悠揚欲來時。小屏閒放畫簾垂。
浣溪沙
作者：晏殊（宋）

綠葉紅花媚曉煙。黃蜂金蕊欲披蓮。水風深處懶回船。可惜異香珠箔外，不辭清唱玉尊前。使星歸覲九重天。
浣溪沙
作者：晏殊（宋）

湖上西風急暮蟬。夜來清露溼紅蓮。少留歸騎促歌筵。為別莫辭金盞酒，入朝須近玉爐煙。不知重會是何年。
浣溪沙
作者：晏殊（宋）

楊柳陰中駐彩旌。芰荷香裡勸金觥。小詞流入管絃聲。只有醉飲寬別恨，不須朝暮促歸程。雨條菸葉系人情。
浣溪沙
作者：晏殊（宋）

一向年光有限身。等閒離別易消魂。酒筵歌席莫辭頻。滿目山河空念遠，落花風雨更傷春。不如憐取眼前人。
浣溪沙
作者：晏殊（宋）

玉碗冰寒滴露華。粉融香雪透輕紗。晚來妝面勝荷花。鬢嚲欲迎眉際月，酒紅初上臉邊霞。一場春夢日西斜。
更漏子
作者：晏殊（宋）

蕣華濃，山翠淺。一寸秋波如剪。紅日永，綺筵開。暗隨仙馭來。遏雲聲，迴雪袖。占斷曉鶯春柳。才送目，又顰眉。此情誰得知。
更漏子
作者：晏殊（宋）

塞鴻高，仙露滿。秋入銀河清淺。逢好客，且開眉。盛年能幾時。寶箏調，羅袖軟。拍碎畫堂檀板。須盡醉，莫推辭。人生多別離。
更漏子
作者：晏殊（宋）

雪藏梅，煙著柳。依約上春時候。初送雁，欲問鶯。綠池波浪生。探花開，留客醉。憶得去年情味。金盞酒，玉爐香。任他紅日長。
更漏子
作者：晏殊（宋）

菊花殘，梨葉墮。可惜良辰虛過。新酒熟，綺筵開。不辭紅玉杯。蜀弦高，羌管脆。慢颭舞娥香袂。君莫笑，醉鄉人。熙熙長似春。
鵲踏枝・蝶戀花
作者：晏殊（宋）

檻菊愁煙蘭泣露。羅幕輕寒，燕子雙飛去。明月不諳離恨苦。斜光到曉穿朱戶。昨夜西風凋碧樹。獨上高樓，望盡天涯路。欲寄彩箋兼尺素。山長水闊知何處。
鵲踏枝・蝶戀花
作者：晏殊（宋）

紫府群仙名籍秘。五色斑龍，暫降人間世。海變桑田都不記。蟠桃一熟三千歲。露滴彩旌雲繞袂。誰信壺中，別有笙歌地。門外落花隨水逝。相看莫惜尊前醉。
點絳唇
作者：晏殊（宋）

露下風高，井梧宮簟生秋意。畫堂筵啟。一曲呈珠綴。天外行雲，欲去凝香袂。爐煙起。斷腸聲裡。斂盡雙蛾翠。
鳳銜杯
作者：晏殊（宋）

青苹昨夜秋風起。無限個、露蓮相倚。獨憑朱闌、愁望晴天際。空目斷、遙山翠。彩箋長，錦書細。誰通道、兩情難寄。可惜良辰好景、歡娛地。只恁空憔悴。
鳳銜杯
作者：晏殊（宋）

留花不住怨花飛。向南園、情緒依依。可惜倒紅斜白、一枝枝。經宿雨、又離披。憑朱檻，把金卮。對芳叢、惆悵多時。何況舊歡新恨、阻心期。空滿眼、是相思。
鳳銜杯
作者：晏殊（宋）

柳條花纇惱青春。更那堪、飛絮紛紛。一曲細絲清脆、倚朱唇。斟綠酒、掩紅巾。追往事，惜芳辰。暫時間、留住行雲。端的自家心下、眼中人。到處裡、覺尖新。
清平樂
作者：晏殊（宋）

春花秋草。只是催人老。總把千山眉黛掃。未抵別愁多少。勸君綠酒金盃。莫嫌絲管聲催。兔走烏飛不住，人生幾度三臺。
清平樂
作者：晏殊（宋）

秋光向晚。小閣初開宴。林葉殷紅猶未遍。雨後青苔滿院。蕭娘勸我金卮。殷勤更唱新詞。暮去朝來節老，人生不飲何為。
清平樂
作者：晏殊（宋）

春來秋去。往事知何處。燕子歸飛蘭泣露。光景千留不住。酒闌人散忡忡。閒階獨倚梧桐。記得去年今日，依前黃葉西風。
清平樂
作者：晏殊（宋）

金風細細。葉葉梧桐墜。綠酒初嘗人易醉。一枕小窗濃睡。紫微朱槿花殘。斜陽卻照闌干。雙燕欲歸時節，銀屏昨夜微寒。
清平樂
作者：晏殊（宋）

紅箋小字。說盡平生意。鴻雁在雲魚在水。惆悵此情難寄。斜陽獨倚西樓。遙山恰對簾鉤。人面不知何處，綠波依舊東流。
紅窗聽
作者：晏殊（宋）

淡薄梳妝輕結束。天意與、臉紅眉綠。斷環書素傳情久，許雙飛同宿。一餉無端分比目。誰知道、風前月底，相看未足。此心終擬，覓鸞弦重續。
紅窗聽
作者：晏殊（宋）

記得香閨臨別語。彼此有、萬重心訴。淡雲輕靄知多少，隔桃源無處。夢覺相思天欲曙。依前是、銀屏畫燭，宵長歲暮。此時何計，託鴛鴦飛去。
採桑子
作者：晏殊（宋）

春風不負東君信，遍拆群芳。燕子雙雙。依舊銜泥入杏梁。須知一盞花前酒，佔得韶光。莫話匆忙。夢裡浮生足斷腸。
採桑子
作者：晏殊（宋）

紅英一樹春來早，獨佔芳時。我有心期。把酒攀條惜絳蕤。無端一夜狂風雨，暗落繁枝。蝶怨鶯悲。滿眼春愁說向誰。
採桑子
作者：晏殊（宋）

陽和二月芳菲遍，暖景溶溶。戲蝶遊蜂。深入千花粉豔中。何人解系天邊日，佔取春風。免使繁紅。一片西飛一片東。
採桑子
作者：晏殊（宋）

櫻桃謝了梨花發，紅白相催。燕子歸來。幾處風簾繡戶開。人生樂事知多少，且酌金盃。管咽弦哀。慢引蕭娘舞袖回。
採桑子
作者：晏殊（宋）

古羅衣上金針樣，繡出芳妍。玉砌朱闌。紫豔紅英照日鮮。佳人畫閣新妝了，對立叢邊。試摘嬋娟。貼向眉心學翠鈿。
採桑子
作者：晏殊（宋）

時光只解催人老，不信多情。長恨離亭。淚滴春衫酒易醒。梧桐昨夜西風急，淡月朧明。好夢頻驚。何處高樓雁一聲。
採桑子
作者：晏殊（宋）

林間摘遍雙雙葉，寄與相思。朱槿開時。尚有山榴一兩枝。荷花欲綻金蓮子，半落紅衣。晚雨微微。待得空梁宿燕歸。
喜遷鶯
作者：晏殊（宋）

風轉蕙，露催蓮。鶯語尚綿蠻。堯蓂隨月欲團圓。真馭降荷蘭。褰油幕。調清樂。四海一家同樂。千官心在玉爐香。聖壽祝天長。
喜遷鶯
作者：晏殊（宋）

歌斂黛，舞縈風。遲日象筵中。分行珠翠簇繁紅。雲髻嫋瓏璁。金爐暖。龍香遠。共祝堯齡萬萬。曲終休解畫羅衣。留伴彩雲飛。
喜遷鶯
作者：晏殊（宋）

花不盡，柳無窮。應與我情同。觥船一棹百分空。何處不相逢。朱弦悄。知音少。天若有情應老。勸君看取利名場。今古夢茫茫。
喜遷鶯
作者：晏殊（宋）

燭飄花，香掩燼。中夜酒初醒。畫樓殘點兩三聲。窗外月朧明。曉簾垂，驚鵲去。好夢不知何處。南園春色已歸來。庭樹有寒梅。
喜遷鶯
作者：晏殊（宋）

曙河低，斜月淡。簾外早涼天。玉樓清唱倚朱弦。餘韻入疏煙。臉霞輕，眉翠重。欲舞釵鈿搖動。人人如意祝爐香。為壽百千長。
撼庭秋
作者：晏殊（宋）

別來音信千里。悵此情難寄。碧紗秋月，梧桐夜雨，幾回無寐。樓高目斷，天遙雲黯，只堪憔悴。念蘭堂紅燭，心長焰短，向人垂淚。
少年遊
作者：晏殊（宋）

重陽過後，西風漸緊，庭樹葉紛紛。朱闌向曉，芙蓉妖豔，特地鬥芳新。霜前月下，斜紅淡蕊，明媚欲回春。莫將瓊萼等閒分。留贈意中人。
少年遊
作者：晏殊（宋）

霜華滿樹，蘭凋蕙慘，秋豔入芙蓉。胭脂嫩臉，金黃輕蕊，猶自怨西風。前歡往事，當歌對酒，無限到心中。更憑朱檻憶芳容。腸斷一枝紅。
少年遊
作者：晏殊（宋）

芙蓉花發去年枝。雙燕欲歸飛。蘭堂風軟，金爐香暖，新曲動簾帷。家人拜上千春壽，深意滿瓊卮。綠鬢朱顏，道家裝束，長似少年時。
少年遊
作者：晏殊（宋）

謝家庭檻曉無塵。芳宴祝良辰。風流妙舞，櫻桃清唱，依約駐行雲。榴花一盞濃香滿，為壽百千春。歲歲年年，共歡同樂，嘉慶與時新。
酒泉子
作者：晏殊（宋）

三月暖風，開卻好花無限了，當年叢下落紛紛。最愁人。長安多少利名身。若有一杯香桂酒，莫辭花下醉芳茵。且留春。
酒泉子
作者：晏殊（宋）

春色初來，遍拆紅芳千萬樹，流鶯粉蝶鬥翻飛。戀香枝。勸君莫惜縷金衣。把酒看花須強飲，明朝後日漸離披。惜芳時。
木蘭花・玉樓春
作者：晏殊（宋）

東風昨夜回梁苑。日腳依稀添一線。旋開楊柳綠蛾眉，暗拆海棠紅粉面。無情一去雲中雁。有意歸來樑上燕。有情無意且休論，莫向酒杯容易散。
木蘭花・玉樓春
作者：晏殊（宋）

簾旌浪卷金泥鳳。宿醉醒來長瞢鬆。海棠開後曉寒輕，流絮飛時春睡重。美酒一杯誰與共。往事舊歡時節動。不如憐取眼前人，免更勞魂兼役夢。
木蘭花・玉樓春
作者：晏殊（宋）

燕鴻過後鶯歸去。細算浮生千萬緒。長於春夢幾多時，散似秋雲無覓處。聞琴解佩神仙侶。挽斷羅衣留不住。勸君莫作獨醒人，爛醉花間應有數。
木蘭花・玉樓春
作者：晏殊（宋）

池塘水綠風微暖。記得玉真初見面。重頭歌韻響錚琮，入破舞腰紅亂旋。玉鉤闌下香階畔。醉後不知斜日晚。當時共我賞花人，點檢如今無一半。
木蘭花・玉樓春
作者：晏殊（宋）

玉樓朱閣橫金鎖。寒食清明春欲破。窗間斜月兩眉愁，簾外落花雙淚墮。朝雲聚散真無那。百歲相看能幾個。別來將為不牽情，萬轉千回思想過。
木蘭花・玉樓春
作者：晏殊（宋）

朱簾半下香銷印。二月東風催柳信。琵琶旁畔且尋思，鸚鵡前頭休借問。驚鴻去後生離恨。紅日長時添酒困。未知心在阿誰邊，滿眼淚珠言不盡。
木蘭花・玉樓春
作者：晏殊（宋）

杏梁歸燕雙回首。黃蜀葵花開應候。畫堂元是降生辰，玉盞更斟長命酒。爐中百和添香獸。簾外青蛾回舞袖。此時紅粉感恩人，拜向月宮千歲壽。
木蘭花・玉樓春
作者：晏殊（宋）

紫薇朱槿繁開後。枕簟微涼生玉漏。玳筵初啟日穿簾，檀板欲開香滿袖。紅衫侍女頻傾酒。龜鶴仙人來獻壽。歡聲喜氣逐時新，青鬢玉顏長似舊。
木蘭花・玉樓春
作者：晏殊（宋）

春蔥指甲輕攏拈。五彩條垂雙袖卷。雪香濃透紫檀槽，胡語急隨紅玉腕。當頭一曲情無限。入破錚琮金鳳戰。百分芳酒祝長春，再拜斂容抬粉面。
木蘭花・玉樓春
作者：晏殊（宋）

紅條約束瓊肌穩。拍碎香檀催急袞。壠頭嗚咽水聲繁，葉下間關鶯語近。美人才子傳芳信。明月清風傷別恨。未知何處有知音，長為此情言不盡。
迎春樂
作者：晏殊（宋）

長安紫陌春歸早。嚲垂楊、染芳草。被啼鶯語燕催清曉。正好夢、頻驚覺。當此際、青樓臨大道。幽會處、兩情多少。莫惜明珠百琲，佔取長年少。
訴衷情
作者：晏殊（宋）

青梅煮酒鬥時新。天氣欲殘春。東城南陌花下，逢著意中人。回繡袂，展香茵。敘情親。此情拼作，千尺遊絲，惹住朝雲。
訴衷情
作者：晏殊（宋）

東風楊柳欲青青。煙淡雨初晴。惱他香閣濃睡，撩亂有啼鶯。眉葉細，舞腰輕。宿妝成。一春芳意，三月和風，牽繫人情。
訴衷情
作者：晏殊（宋）

芙蓉金菊鬥馨香。天氣欲重陽。遠村秋色如畫，紅樹間疏黃。流水淡，碧天長。路茫茫。憑高目斷，鴻雁來時，無限思量。
訴衷情
作者：晏殊（宋）

數枝金菊對芙蓉。搖落意重重。不知多少幽怨，和露泣西風。人散後，月明中。夜寒濃。謝娘愁臥，潘令閒眠，心事無窮。
訴衷情
作者：晏殊（宋）

露蓮雙臉遠山眉。偏與淡妝宜。小庭簾幕春晚，閒共柳絲垂。人別後，月圓時。信遲遲。心心念念，說盡無憑，只是相思。
訴衷情
作者：晏殊（宋）

秋風吹綻北池蓮。曙雲樓閣鮮。畫堂今日嘉會，齊拜玉爐煙。斟美酒，祝芳筵。奉觥船。宜春耐夏，多福莊嚴，富貴長年。
訴衷情
作者：晏殊（宋）

世間榮貴月中人。嘉慶在今辰。蘭堂簾幕高卷，清唱遏行雲。持玉盞，斂紅巾。祝千春。榴花壽酒，金鴨爐香，歲歲長新。
訴衷情
作者：晏殊（宋）

海棠珠綴一重重。清曉近簾櫳。胭脂誰與勻淡，偏向臉邊濃。看葉嫩，惜花紅。意無窮。如花似葉，歲歲年年，共佔春風。
胡搗練
作者：晏殊（宋）

小桃花與早梅花，盡是芳妍品格。未上東風先拆。分付春訊息。佳人釵上玉尊前，朵朵穠香堪惜。誰把彩豪描得。免恁輕拋擲。
人嬌
作者：晏殊（宋）

二月春風，正是楊花滿路。那堪更、別離情緒。羅巾掩淚，任粉痕沾汙。爭奈向、千留萬留不住。玉酒頻傾，宿眉愁聚。空腸斷、寶箏弦柱。人間後會，又不知何處。魂夢裡、也須時時飛去。
人嬌
作者：晏殊（宋）

玉樹微涼，漸覺銀河影轉。林葉靜、疏紅欲遍。朱簾細雨，尚遲留歸燕。嘉慶日、多少世人良願。楚竹驚鸞，秦箏起雁。縈舞袖、急翻羅薦。雲回一曲，更輕櫳檀板。香炷遠、同祝壽期無限。
人嬌
作者：晏殊（宋）

一葉秋高，向夕紅蘭露墜。風月好、乍涼天氣。長生此日，見人中嘉瑞。斟壽酒、重唱妙聲珠綴。鳳莞移宮，鈿衫回袂。簾影動、鵲爐香細。南真寶籙，賜玉京千歲。良會永、莫惜流霞同醉。
踏莎行
作者：晏殊（宋）

細草愁煙，幽花怯露。憑闌總是銷魂處。日高深院靜無人，時時海燕雙飛去。帶緩羅衣，香殘蕙炷。天長不禁迢迢路。垂楊只解惹春風，何曾系得行人住。
踏莎行
作者：晏殊（宋）

祖席離歌，長亭別宴。香塵已隔猶回面。居人匹馬映林嘶，行人去棹依波轉。畫閣魂消，高樓目斷。斜陽只送平波遠。無窮無盡是離愁，天涯地角尋思遍。
踏莎行
作者：晏殊（宋）

碧海無波，瑤臺有路。思量便合雙飛去。當時輕別意中人，山長水遠知何處。綺席凝塵，香閨掩霧。紅箋小字憑誰附。高樓目盡欲黃昏，梧桐葉上蕭蕭雨。
踏莎行
作者：晏殊（宋）

綠樹歸鶯，雕樑別燕。春光一去如流電。當歌對酒莫沈吟，人生有限情無限。弱袂縈春，修蛾寫怨。秦箏寶柱頻移雁。尊中綠醑意中人，花朝月夜長相見。
踏莎行
作者：晏殊（宋）

小徑紅稀，芳郊綠遍。高臺樹色陰陰見。春風不解禁楊花，濛濛亂撲行人面。翠葉藏鶯，朱簾隔燕。爐香靜逐遊絲轉。一場愁夢酒醒時，斜陽卻照深深院。
漁家傲
作者：晏殊（宋）

畫鼓聲中昏又曉。時光只解催人老。求得淺歡風日好。齊揭調。神仙一曲漁家傲。綠水悠悠天杳杳。浮生豈得長年少。莫惜醉來開口笑。須通道。人間萬事何時了。
漁家傲
作者：晏殊（宋）

荷葉荷花相間鬥。紅嬌綠嫩新妝就。昨日小池疏雨後。鋪錦繡。行人過去頻回首。倚遍朱闌凝望久。鴛鴦浴處波文皺。誰喚謝娘斟美酒。縈舞袖。當筵勸我千長壽。
漁家傲
作者：晏殊（宋）

荷葉初開猶半卷。荷花欲拆猶微綻。此葉此花真可羨。秋水畔。青涼傘映紅妝面。美酒一杯留客宴。拈花摘葉情無限。爭奈世人多聚散。頻祝願。如花似葉長相見。
漁家傲
作者：晏殊（宋）

楊柳風前香百步。盤心碎點真珠露。疑是水仙開洞府。妝景趣。紅幢綠蓋朝天路。小鴨飛來稠鬧處。三三兩兩能言語。飲散短亭人慾去。留不住。黃昏更下蕭蕭雨。
漁家傲
作者：晏殊（宋）

粉筆丹青描未得。金針綵線功難敵。誰傍暗香輕採摘。風淅淅。船頭觸散雙鸂鶒。夜雨染成天水碧。朝陽借出胭脂色。欲落又開人共惜。秋氣逼。盤中已見新蓮菂。
漁家傲
作者：晏殊（宋）

葉下鵁鶄眠未穩。風翻露颭香成陣。仙女出遊知遠近。羞借問。饒將綠扇遮紅粉。一掬蕊黃沾雨潤。天人乞與金英嫩。試折亂條醒酒困。應有恨。芳心拗盡絲無盡。
漁家傲
作者：晏殊（宋）

罨畫溪邊停彩舫。仙娥繡被呈新樣。颯颯風聲來一餉。愁四望。殘紅片片隨波浪。瓊臉麗人青步障。風牽一袖低相向。應有錦鱗閒倚傍。秋水上。時時綠柄輕搖揚。
漁家傲
作者：晏殊（宋）

宿蕊鬥攢金粉鬧。青房暗結蜂兒小。斂面似啼開似笑。天與貌。人間不是鉛華少。葉軟香清無限好。風頭日腳乾催老。待得玉京仙子到。憑向道。紅顏只合長年少。
漁家傲
作者：晏殊（宋）

臉傅朝霞衣剪翠。重重占斷秋江水。一曲採蓮風細細。人未醉。鴛鴦不合驚飛起。欲摘嫩條嫌綠刺。閒敲畫扇偷金蕊。半夜月明珠露墜。多少意。紅腮點點相思淚。
漁家傲
作者：晏殊（宋）

越女採蓮江北岸。輕橈短棹隨風便。人貌與花相鬥豔。流水慢。時時照影看妝面。蓮葉層層張綠傘。蓮房個個垂金盞。一把藕絲牽不斷。紅日晚。回頭欲去心撩亂。
漁家傲
作者：晏殊（宋）

粉面啼紅腰束素。當年拾翠曾相遇。密意深情誰與訴。空怨慕。西池夜夜風兼露。池上夕陽籠碧樹。池中短棹驚微雨。水泛落英何處去。人不語。東流到了無停住。
漁家傲
作者：晏殊（宋）

幽鷺慢來窺品格。雙魚豈解傳訊息。綠柄嫩香頻採摘。心似織。條條不斷誰牽役。粉淚暗和清露滴。羅衣染盡秋江色。對面不言情脈脈。煙水隔。無人說似長相憶。
漁家傲
作者：晏殊（宋）

楚國細腰元自瘦。文君膩臉誰描就。日夜聲聲催箭漏。昏復晝。紅顏豈得長如舊。醉折嫩房和蕊嗅。天絲不斷清香透。卻傍小闌凝坐久。風滿袖。西池月上人歸後。
漁家傲
作者：晏殊（宋）

嫩綠堪裁紅欲綻。蜻蜓點水魚遊畔。一霎雨聲香四散。風颭亂。高低掩映千千萬。總是凋零終有恨。能無眼下生留戀。何似折來妝粉面。勤看玩。勝如落盡秋江岸。
雨中花・夜行船
作者：晏殊（宋）

剪翠妝紅欲就。折得清香滿袖。一對鴛鴦眠未足，葉下長相守。莫傍細條尋嫩藕。怕綠刺、罥衣傷手。可惜許、月明風露好，恰在人歸後。
瑞鷓鴣
作者：晏殊（宋）

越娥紅淚泣朝雲。越梅從此學妖嚬。臘月初頭、庾嶺繁開後，特染妍華贈世人。前溪昨夜深深雪，朱顏不掩天真。何時驛使西歸，寄與相思客，一枝新。報道江南別樣春。
瑞鷓鴣
作者：晏殊（宋）

江南殘臘欲歸時。有梅紅亞雪中枝。一夜前村、間破瑤英拆，端的千花冷未知。丹青改樣勻朱粉，雕樑欲畫猶疑。何妨與向冬深，密種秦人路，夾仙溪。不待妖桃客自迷。
望仙門
作者：晏殊（宋）

紫薇枝上露華濃。起秋風。管絃聲細出簾櫳。象筵中。仙酒斟雲液，仙歌轉繞樑虹。此時佳會慶相逢。慶相逢。歡醉且從容。
望仙門
作者：晏殊（宋）

玉壺清漏起微涼。好秋光。金盃重疊滿瓊漿。會仙鄉。新曲調絲管，新聲更颭霓裳。博山爐暖泛濃香。泛濃香。為壽百千長。
望仙門
作者：晏殊（宋）

玉池波浪碧如鱗。露蓮新。清歌一曲翠眉嚬。舞華茵。滿酌蘭英酒，須知獻壽千春。太平無事荷君恩。荷君恩。齊唱《望仙門》。
長生樂
作者：晏殊（宋）

玉露金風月正圓。臺榭早涼天。畫堂嘉會，組繡列芳筵。洞府星辰龜鶴，來添福壽。歡聲喜色，同入金爐泛濃煙。清歌妙舞，急管繁弦。榴花滿酌觥船。人盡祝、富貴又長年。莫教紅日西晚，留著醉神仙。
長生樂
作者：晏殊（宋）

閬苑神仙平地見。碧海架蓬瀛。洞門相向，倚金鋪微明。處處天花撩亂，飄散歌聲。裝真筵壽，賜與流霞滿瑤觥。紅鸞翠節，紫鳳銀笙。玉女雙來近彩雲。隨步朝夕拜三清。為傳王母金籙，祝千歲長生。